钦定古今图书集成/理学汇编/字学典/第073卷 > 《曾惇石刻铺叙》 > 《新绛本》
## 钦定古今图书集成/理学汇编/字学典/第073卷 > 《曾惇石刻铺叙》 > 《新绛本》

《绛帖》前后各十卷。相传驸马潘正夫以阁增损翻刊，
间摹淳化被旨岁月于卷末。然不见跋尾，无有稽考，
编次多有不同。阁以汉章帝书为首，列《仓颉》、夏禹书
于第五；《绛》则《仓颉》、夏禹书为初卷，寘历代帝王书于
后帖之二卷。阁总二王帖为五卷，《绛》则前后帖皆有
之，衍而为十。且以第二卷张芝、王洽书析为第二、第
五卷，以第三卷庾元亮、卞壸书析为第三、第四卷。《古
帝王帖》，则删汉章帝、晋宣帝、明康、哀简文帝、梁高帝、
简文《名臣帖》，则削司马攸、王劭、王𫷷、梁萧子云、僧智永、唐李邕等数帖，却增入王濛、羊谘书。《后帖》一卷，全
刊入本朝《太宗宸翰》二卷末《冬晚书院偶成》一章，则
当以《吴越忠懿王书》作标目，犹前段高宗皇帝书之
类，何由于谥号下花押如此？是自称于生。前九卷增
入张旭《千文》四十五字，藏真草书，乃素书。跋颠旭语
后云：“颠草之趣，贵在雄逸。”藏真乃云其辞，又非专为
此卷千文。但绛初入石，定为直行，冈之与鼎，则为横
碑。十卷增入颜鲁公、王廙、高闲、李建中书。或谓他所
刊之帖，皆以横石，而绛独立石。印拓之际，上下字迹
相联，既裁为经册手轴，则何所考竟？且匠者摹拓，必
通为一碑，无缘逐裁横拓，何由相缀？又谓纱纸纹可
辨，要当自有眼目。嘉定间，李全在山东，印拓《绛帖》，以
遗要人，又有自榷场贸易以来者，殆古刻不存，再翻
新本，谓即《冈帖》伪为，非也。冈之梅斑麤率，况其笔意。
予所见《绛帖》，陆续几十，觉藏真草书笔势皆有截断
处。良由元系横书，绛刻入石，迁就移作直行。冈以绛
为祖，不敢有毫发异。乃独此帖易“直”为《横鼎帖》，绍兴
续刊者也。亦舍绛而取法于冈，是横刊之为当矣。至
于以横碑剪为直行装褙，是又伪之拙者。此以《冈帖》
或《鼎帖》凑成，其文自不甚顺，但今之辨帖者，执此以
别真赝。